Σαιν-Πιερ και Μικελόν

Το Σαιν-Πιερ και Μικελόν ή «Άγιος Πέτρος και Μικελόν» ή «Νήσοι Αγίου Πέτρου και Μιχαήλ», (γαλλικά: Saint-Pierre-et-Miquelon) είναι σύμπλεγμα νησίδων στον Βόρειο Ατλαντικό ωκεανό, συνολικής έκτασης 242 τ.χλμ., και αποτελούν γαλλική εδαφική επικράτεια από το 1763, επίσημα από το 1985. Οι νήσοι αυτές βρίσκονται σε απόσταση 9 περίπου ναυτικών μιλίων νότια από τη Νέα Γη.
Πρόκειται για νήσους βραχώδεις, οι περισσότερες των οποίων είναι άνυδρες. Θεωρούνται πολύ επικίνδυνες στη ναυσιπλοΐα επειδή περιβάλλονται από μεγάλο αριθμό σκοπέλων και υφάλων. Γεωγραφικά συγκροτούν δύο ομάδες νησιών σημαντικότερες των οποίων είναι η νήσος Άγιος Πέτρος, ο Μιχαήλ και η Λανγκλάντ. Θεωρούνται κυρίως ψαρότοποι βακαλάου (μπακαλιάρου).
Πρωτεύουσα είναι το Σαιν-Πιερ (πόλη-λιμένας) στην ομώνυμη νήσο όπου κατοικεί περίπου το 90% του συνολικού πληθυσμού του συμπλέγματος. Ο συνολικός πληθυσμός (κατατάσσεται 234η) των νησίδων αυτών, σύμφωνα με επίσημη εκτίμηση για το 2020, ήταν 6.092, που θεωρούνται Γάλλοι υπήκοοι, ομιλούν τη γαλλική γλώσσα και είναι Ρωμαιοκαθολικοί στο θρήσκευμα. Εξουσία ασκεί τοπική 19μελής Κυβέρνηση 5ετούς θητείας.

Ιστορία 
Τα νησιά αυτά θεωρείται ότι πρώτος τα ανακάλυψε ο Πορτογάλος εξερευνητής Joao Alvares Fagundes το 1520. Το 1604 καταλήφθηκε από Γάλλους μάλλον αλιείς και στον επακολουθήσαντα νικηφόρο βρετανικό πόλεμο της Βασίλισσας Άννας η Γαλλία τα εκχώρησε στην Αγγλία. Όμως με τη Συνθήκη των Παρισίων (1763) επανήλθαν στη Γαλλία. Τριάντα χρόνια αργότερα κατά τη Γαλλική Επανάσταση επανήλθαν στην Αγγλία για να επανέλθουν στη Γαλλία με τη Συνθήκη των Παρισίων (1814). Στον Β΄ Παγκόσμιο Πόλεμο στρατιωτική μονάδα των Ελεύθερων Γάλλων, Γάλλων στρατιωτών υπό την ηγεσία του στρατηγού Σαρλ Ντε Γκωλ κατέλαβε και επίσημα τα νησιά.

Το 1958 οι κάτοικοι των νήσων επέλεξαν σε δημοψήφισμα να παραμείνει η περιοχή γαλλικό έδαφος, με ποσοστό 98,06%.

Το 1976 ο Καναδάς επεξέτεινε την οικονομική ζώνη των χωρικών του υδάτων με συνέπεια τον αλιευτικό αποκλεισμό των νήσων. Το 1985 η Γαλλία αναγνώρισε τις νήσους ως συνέχεια του εδάφους της καθώς και ως έδαφος της Ευρωπαϊκής Ένωσης ερχόμενη στη συνέχεια σε συμβιβασμό με τον Καναδά ως προς την έκταση της οικονομικής ζώνης που δεν είναι άλλη από την αλιευτική.

Τα νησιά Σαιν Πιέρ και Μικελόν κατά τους μήνες Νοέμβριο μέχρι και τέλος σχεδόν Φεβρουαρίου καθίστανται απρόσιτα λόγω του γεγονότος ότι όλη η περί αυτών θαλάσσια έκταση παγώνει.

Διοίκηση 

Αρχηγός Κράτους είναι ο εκάστοτε Πρόεδρος της Γαλλίας, σήμερα ο Εμανουέλ Μακρόν. Πρόεδρος του Εδαφικού (πρώην Γενικού) Συμβουλίου είναι από τις 13 Οκτωβρίου 2020 ο Μπερνάρ Μπριάν (επανεξελέγη τον Απρίλιο του 2022) και Νομάρχης (έπαρχος) ο Κριστιάν Πουζέ, από τις 30 Ιανουαρίου 2021, διορισμένος από τη γαλλική κυβέρνηση.

Εκλογές 
Νομοθετικό όργανο είναι το Εδαφικό Συμβούλιο (Conseil Territorial, με 19 έδρες συνολικά). Οι 15 από τους 19 βουλευτές προέρχονται από τον Άγιο Πέτρο και οι υπόλοιποι 4 από το Μικελόν. Τα μέλη εκλέγονται από τον λαό και υπηρετούν εξαετή θητεία. 
Σημειώνεται ότι τα νησιά εκλέγουν και μία έδρα στη Γαλλική Γερουσία. 
Τέλος, ο Άγιος Πέτρος και Μικελόν εκλέγει και στη Γαλλική Εθνοσυνέλευση μία έδρα.

2022 
Οι πιο πρόσφατες εκλογές διεξήχθησαν στις 20 και 27 Μαρτίου 2022. Το Αρχιπέλαγος Αύριο κέρδισε τις 15 από τις συνολικά 19 έδρες του Εδαφικού Συμβουλίου, έναντι 4 για την Εστίαση στο Μέλλον. Η συμμετοχή διαμορφώθηκε στο 68,63%.

2000
Στις εκλογές που διενεργήθηκαν στις 19 και στις 26 Μαρτίου 2000, επί συνόλου 19 εδρών ο συνασπισμός για την Οικοδόμηση- Σαιν Πιερ και Μικελόν 2000 κέρδισε τις 11.

2006 
Στις εκλογές που διεξήχθησαν στις 19 και στις 26 Μαρτίου του 2006 το Αρχιπέλαγος Αύριο (AD) κέρδισε 16 έδρες, το Cap sur l'Avenir 2 και το SPM 2000/AM 1.

2012 
Εκλογές για τα μέλη του Εδαφικού Συμβουλίου έγιναν στις 18 Μαρτίου 2012.

2017

Παραπομπές

Εξωτερικοί σύνδεσμοι 

 
 Επίσημη ιστοσελίδα του Σαιν Πιερ και Μικελόν